Turecké ministerstvo práce dnes tiež oznámilo, že prepustilo na 785 svojich zamestnancov. Ide o ďalší zo série čistiek v štátnej správe po júlovom pokuse o prevrat.
V istanbulskom justičnom paláci, v ktorom sídli niekoľko súdov a úradov prokurátorov, polícia prehľadala kancelárie zamestnancov a ich počítače. Niekoľko ľudí na mieste zatkla na základe zatykačov, ktoré vydal prokurátor na asi stovku zamestnancov justície.
Prokuratúra viní zadržaných z príslušnosti k hnutiu duchovného Fethullaha Gülena, ktorého považuje za zosnovateľa júlového pokusu o puč. Gülen žije v USA a Ankara požaduje jeho vydanie.
Gülenových, hoci aj len údajných priaznivcov, turecký režim prenasleduje dlhodobo, lebo ich viní zo sprisahania proti vláde. Po júlovom pokuse o puč vláda ťaženie proti nim ešte zintenzívnila. Zo štátnej správy od júla prepustila takmer 90 000 ľudí, vrátane policajtov, sudcov i učiteľov.
Ministerstvo práce dnes oznámilo, že prepustilo približne 785 svojich zamestnancov, rovnako v súvislosti s ich údajným napojením na Gülenovo hnutie.